====Kaap Verdiese Eilande na die Ewenaar==== In hierdie deel van die roete kry hulle te doen met veranderlike winde (in teënstelling met die passaatwinde wat bestendig noordoos waai) en moet gedurig die koers aanpas. Op 30 Junie vermis hulle die Bergvliet en Rynenberg op 11°N. Op 1 Julie kry hulle stormagtige weer en 'n man val oorboord, maar word gered. Op 3 Julie bereik hulle na raming 7°30'N. Op 4 Julie kry hulle 'n baie swaar storm - die gelyke waarvan hulle nog nooit ondervind het nie. Die vloot word verstrooi sodat hulle teen die middag die Brandenburg, Abbekerk, en Driebergen vermis. Op 8 Julie kry hulle weer stormweer, en Valentyn noem dat alhoewel hulle tussen 160 en 200 seemyl van die kus af is het 'n grasgroen sprinkaan op die bodek uit die lug uit geval. Hulle bereik 6°34'N. Op 16 Julie verskyn daar 'n skip in die verte, en toe dit naderkom sien hulle dit is 'n skip met Engelse vlae. Valentyn sê alles was in rep-en-roer want hulle het 'n aanval gevrees en was nie voorbereid daarop nie. Blykbaar het die soldate aan boord nie ammunisie gehad nie want dit is nie toegelaat deur die Skeeps Owerheid nie, alhoewel die Here Sewentien hulle ernstig daaroor gemaan het nie. Hulle besluit om nie hulle vlae te wys nie sodat die ander skip hulle nie kan identifiseer nie. Die ander skip het egter sonder voorval verbygeseil<ref group=Notas>Dit is nie vir my duidelik waarom hulle so reageer het nie. Engeland en Nederland was nie in oorlog gewikkel nie. Valentyn noem glad nie die kannonne aan boord nie, wat die eerste linie van verdediging sou wees. Kleingeweervuur sou eers ter sprake kom in hand-tot-hand gevegte wanneer die vyand aan boord probeer klim.</ref>. Tussen 3°N en 4°N ondervind hulle daagliks stormweer en kry ook die suidoostelike passaatwind van voor af. By 3°N ondervind hulle byna geen hitte nie. Die 25ste Julie gaan hulle oor die ewenaar.